   لاهور (ويب ڊيسڪ) پي سي بي گورننگ بورڊ ٽيم، مئنيجمينٽ ۽ سليڪشن ڪميٽي جي احتساب جي منظوري ڏئي ڇڏي. پي سي بي چيئرمين احسان ماني جي صدارت هيٺ گورننگ بورڊ اجلاس دوران قومي ٽيم جي ورلڊ ڪپ ۾ ڪارڪردگي، ٽيم اسٽرڪچر ۽ فرسٽ ڪلاس ڪرڪيٽ سميت ٻين معاملن تي خيالن جي ڏي وٺ ڪئي وئي. گورننگ بورڊ ورلڊ ڪپ کانپوءِ ٽيم، مئنيجمينٽ ۽ سليڪشن ڪميٽي جي احتساب جي منظوري ڏئي ڇڏي، چيئرمين جي جاءِ تي سمورا وڏا اختيار ايم ڊي کي منتقل ٿي ويا، ڪوچن ۽ سلڪيشن ڪميٽي ميمبرن جي مقرري ۽ ڊوميسٽڪ ڪرڪيٽ جا اختيار به ايم ڊي وٽ هوندا پر ڪپتان جي چونڊ چيئرمين ڪندو. پڌرائيءَ موجب ورلڊ ڪپ ۾ قومي ٽيم جي ڪارڪردگي اميدن موجب ناهي پر اميد آهي ته رهيل ميچن ۾ ٽيم پوٽينشل موجب کيڏندي. پڌرائيءَ ۾ چيو ويو ته ورلڊ ڪپ کانپوءِ ٽن سالن جي ڪارڪردگي جو تفصيلي جائزو ورتو ويندو. پڌرائيءَ موجب پي سي بي ايندڙ سال فرسٽ ڪلاس پليئر انگلينڊ به موڪليندو، بي سي بي گورننگ بورڊ بگٽي ڪرڪيٽ استيڊيم کي ڪمرشلائز ڪرڻ جو فيصلو ڪيو آهي، جنهن لاءِ ورڪنگ گروپ جوڙيو ويندو. اجلاس دوران ايم ڊي وسيم خان انگلينڊ جي دوري جي رپورٽ پيش ڪندي چيو ته انگلينڊ اينڊ ويلز ڪرڪيٽ بورڊ سان رانديگرن ۽ آفيشل ايڪسچينج جو پروگرام شروع ٿيندو. هن واضح ڪيو ته ايندڙ سال ٽي ٽوئنٽي ايشيا ڪپ جي ميزباني پاڪستان ڪندو، جنهن تي گورننگ بورڊ ميمبرن پي سي بي چيئرمين کي واڌايون ڏنيون.